·Perustaso – ei muutosta: Nykyiset säännöt ja menettelyt jatkuvat. Varaosien mallisuojassa on kolme toimintavaihtoehtoa: ·Vaihtoehto 1.1 – Kaikkien mallien täydellinen vapauttaminen: ”Alkuperäistä täysin vastaavien” varaosien markkinat olisi avattava kilpailulle koko EU:ssa, ja niitä olisi laajennettava koskemaan sekä nykyisiä että uusia malleja. ·Vaihtoehto 1.2 – Uusien mallien välitön vapauttaminen kokonaan ja sen jälkeen vanhojen mallien täydellinen vapauttaminen kymmenen vuoden siirtymäkauden jälkeen: Sama kuin vaihtoehto 1.1, mutta malleja, jotka on jo myönnetty ennen uuden säädöksen voimaantuloa, suojataan edelleen kymmenen vuoden siirtymäkauden ajan. ·Vaihtoehto 1.3 – Ainoastaan uusien mallien täydellinen vapauttaminen: Tämä ei vaikuttaisi malleihin, jotka on myönnetty ennen säädöksen voimaantuloa, ja ne voitaisiin suojata enintään 25 vuoden ajan. Rekisteröityjä yhteisömalleja koskevien monimutkaisten menettelyiden osalta on yksi (yksimielistä kannatusta saanut) vaihtoehto: ·Vaihtoehto 2 – Yhteisömallia koskevien menettelyiden yksinkertaistaminen ja sujuvoittaminen esimerkiksi nykyaikaistamalla mallia esittävää kuvaa koskevia vaatimuksia ja helpottamalla yhteistä rekisteröintiä koskevien hakemusten jättämistä poistamalla ”luokan yhtenäisyyttä” koskeva vaatimus. Yhteisömallin maksujen, joita ei pidetä optimaalisina, osalta on yksi vaihtoehto, jossa on kaksi alavaihtoehtoa: ·Vaihtoehto 3 – Yhteisömallin rekisteröintimaksun pienentäminen ja useiden mallien yhteistä rekisteröintiä koskevien hakemusten helpottaminen: Tällä vaihtoehdolla parannetaan erityisesti pk-yritysten mahdollisuuksia saada yhteisömallisuoja (oikeuden hankkiminen ja ensimmäinen uudistaminen tulevat edullisemmiksi) ja estetään yrityksiä säilyttämästä käyttämättömiä malleja rekisterissä, kun myöhempien uudistamisten maksuja korotetaan. Alavaihtoehto 3.1: yhden yhteisömallin rekisteröintimaksua alennetaan 350 eurosta 250 euroon. Jokaisesta yhteiseen hakemukseen kuuluvasta lisämallista perittävä maksu lasketaan 125 euroon. Ensimmäisestä uudistamisesta perittävä maksu on 70 euroa; toisesta uudistamisesta 140 euroa; kolmannesta uudistamisesta 280 euroa; neljännestä uudistamisesta 560 euroa. Alavaihtoehto 3.2: Rekisteröintimaksu on myös tässä 250 euroa, mutta jokaisen yhteiseen hakemuksen kuuluvan lisämallin maksu alennetaan 100 euroon. Kaikki uudistamismaksut ovat suuremmat kuin nykyjärjestelmässä. Ensimmäisestä uudistamisesta perittävä maksu on 80 euroa; toisesta uudistamisesta 160 euroa; kolmannesta uudistamisesta 320 euroa; neljännestä uudistamisesta 640 euroa. Toisistaan poikkeavien kansallisten sääntöjen osalta on kaksi vaihtoehtoa: ·Vaihtoehto 4.1: Kansallisen lainsäädännön osittaista yhdenmukaistamista on jatkettava, mikä lisää yhteensopivuutta rekisteröityjen yhteisömallien järjestelmän kanssa. Tässä vaihtoehdossa mallidirektiiviin lisätään säännöksiä, jotka koskevat tiettyjä mallilainsäädännön näkökohtia, joita ei vielä käsitellä ja joiden yhdenmukaistamista yhteisön malliasetuksen kanssa sidosryhmät ovat ilmoittaneet pitävänsä tarpeellisimpana (erityisesti menettelyiden osalta). ·Vaihtoehto 4.2: Malleja koskevien kansallisten lakien ja menettelyiden täydellinen yhdenmukaistaminen. Tämä toimintatapa perustuisi vaihtoehtoon 4.1 ja sisältäisi sen edellä mainitut osat, mutta siihen kuuluisivat myös kaikki muut aineellisen mallioikeuden näkökohdat ja menettelyt, jotka ovat osa yhteisömalliasetusta mutta eivät mallidirektiiviä. Parhaimpana pidetään vaihtoehtojen yhdistelmää, johon sisältyvät vaihtoehto 1.2, vaihtoehto 2, vaihtoehto 3.1 ja vaihtoehto 4.1. Vaihtoehtoa 1.2 pidetään kaikkein oikeasuhteisimpana, kun sisämarkkinoilla pyritään saavuttamaan täydellinen yhdenmukaistaminen vapauttamisperiaatteen mukaisesti. Se on mallidirektiivissä säädetyn väliaikaisen varaosia koskevan järjestelmän hengen mukainen, ja sillä pyritään vapauttamaan varaosamarkkinat kokonaan EU:ssa. Tämä vaihtoehto on myös komission edellisen, vuonna 2004 annetun ehdotuksen mukainen ja johdonmukainen asetuksen (EU) N:o 461/2010 (moottoriajoneuvoja koskeva ryhmäpoikkeusasetus) kanssa ja täydentää sitä kilpailuoikeuden alalla. Varaosamarkkinoiden vapauttamisella tuetaan kilpailurajoituksia koskevaa ohjelmaa, jotta siitä voidaan saada täysi hyöty yrityksille ja kuluttajille autoteollisuuden jälkimarkkinoilla. Vaihtoehto 1.2 on lisäksi johdonmukainen kestäviä tuotteita koskevassa aloitteessa esitettyjen toimien kanssa ja täydentää niitä. Aloitteella pyritään edistämään korjaamista ja kiertotaloutta, ja se on teollis- ja tekijänoikeuksien kauppaan liittyvistä näkökohdista tehdyn kansainvälisen sopimuksen (TRIPS) mukainen. Vaihtoehto 2 yhdessä vaihtoehdon 3.1 kanssa toisi rekisteröidyn yhteisömallin suojan helpommin ja edullisemmin yritysten saataville (teknologian kehityksen tahdissa) ja se voisi tuoda merkittäviä myönteisiä vaikutuksia ja selkeitä etuja yrityksille, erityisesti pk-yrityksille ja yksittäisille mallien luojille. Koska vaihtoehdolla 4.1 erityisesti lisättäisiin mallidirektiiviin tärkeimmät menettelysäännöt yhteisömalliasetuksen mukaisesti, se tekisi mallisuojan saannin yrityksille ja mallien luojille helpommaksi ja edullisemmaksi kaikissa jäsenvaltioissa, myös käytettäessä kansallisia järjestelmiä ja rekisteröidyn yhteisömallin järjestelmää yhdessä. Tällä vaihtoehdolla olisi lisäksi myönteinen vaikutus EUIPO:n ja kansallisten teollis- ja tekijänoikeusvirastojen väliseen yhteistyöhön, sillä se helpottaisi käytäntöjen lähentämistä ja yhteisten välineiden kehittämistä uusille aloille, joilla yhdenmukaistaminen olisi toivottavaa (esim. mallien mitätöinti). Tämä voisi tuottaa uusia nettohyötyjä mallisuojajärjestelmien käyttäjille ja parantaa samalla niiden täydentävyyttä ja yhteentoimivuutta. Tehdyn analyysin ja vapaaehtoisista lähestymistavoista saatujen kokemusten perusteella komissio on päätellyt, että kaikki parhaiksi arvioidut vaihtoehdot olisi pantava täytäntöön muuttamalla mallidirektiiviä ja yhteisömalliasetusta.